Document ID: 32003L0114

Europa-Parlamentets og Rådets direktiv 2003/114/EF
af 22. december 2003
om ændring af direktiv 95/2/EF om andre tilsætningsstoffer til levnedsmidler end farvestoffer og sødestoffer
EUROPA-PARLAMENTET OG RÅDET FOR DEN EUROPÆISKE UNION HAR -
under henvisning til traktaten om oprettelse af Det Europæiske Fællesskab, særlig artikel 95,
under henvisning til forslag fra Kommissionen,
under henvisning til udtalelse fra Det Europæiske Økonomiske og Sociale Udvalg(1),
efter proceduren i traktatens artikel 251(2), og
ud fra følgende betragtninger:
(1) Tilsætningsstoffer kan kun godkendes til anvendelse i fødevarer, hvis de opfylder kravene i bilag II til Rådets direktiv 89/107/EØF af 21. december 1988 om indbyrdes tilnærmelse af medlemsstaternes lovgivning om tilsætningsstoffer, som må anvendes i levnedsmidler(3).
(2) I Europa-Parlamentets og Rådets direktiv 95/2/EF af 20. februar 1995 om andre tilsætningsstoffer til levnedsmidler end farvestoffer og sødestoffer(4) fastlægges en liste over tilsætningsstoffer, der er tilladt til anvendelse i Fællesskabet, og betingelserne for deres anvendelse.
(3) Siden direktiv 95/2/EF blev vedtaget, er der sket en teknisk udvikling inden for tilsætningsstoffer til fødevarer (levnedsmidler). Direktiv 95/2/EF bør tilpasses for at tage hensyn til denne udvikling.
(4) I henhold til Rådets direktiv 88/388/EØF af 22. juni 1988 om indbyrdes tilnærmelse af medlemsstaternes lovgivning om aromaer, som må anvendes i levnedsmidler, og om udgangsmaterialer til fremstilling af disse(5), skal der vedtages en liste over de tilsætningsstoffer, der er nødvendige i forbindelse med oplagring og anvendelse af aromaer, og der skal vedtages særbestemmelser, som af hensyn til beskyttelsen af folkesundheden eller samhandelen måtte være nødvendige, vedrørende anvendelsen af sådanne tilsætningsstoffer.
(5) Foranstaltningerne vedrørende tilsætningsstoffer, der er nødvendige i forbindelse med oplagring og anvendelse af aromaer, bør indarbejdes i direktiv 95/2/EF som led i indsatsen for at gøre fællesskabslovgivningen mere gennemsigtig og sammenhængende og for at gøre det lettere for fødevarevirksomheder, navnlig små og mellemstore virksomheder, at overholde fællesskabslovgivningen om tilsætningsstoffer til fødevarer. I henhold til Europa-Parlamentets og Rådets forordning (EF) nr. 178/2002 af 28. januar 2002 om generelle principper og krav i fødevarelovgivningen, om oprettelse af Den Europæiske Fødevaresikkerhedsautoritet og om procedurer vedrørende fødevaresikkerhed(6) omfatter definitionen af "fødevarer" også aromaer.
(6) Selv om det bør tillades at anvende tilsætningsstoffer, der er nødvendige for at sikre aromaers sikkerhed og kvalitet og for at lette opbevaringen af aromaer, bør indholdet af tilsætningsstoffer i de pågældende aromaer ikke være højere end nødvendigt for at opnå den ønskede virkning. Dertil kommer, at forbrugerne skal garanteres korrekte, fyldestgørende og ikke-vildledende oplysninger om anvendelsen af tilsætningsstoffer.
(7) Indholdet af et tilsætningsstof i en fødevare som følge af anvendelsen af en aroma er generelt lavt, og tilsætningsstoffet har ikke nogen teknologisk funktion i fødevaren. Hvis tilsætningsstoffet imidlertid under visse omstændigheder alligevel har en teknologisk funktion i den sammensatte fødevare, bør det betragtes som et tilsætningsstof til den sammensatte fødevare og ikke som et tilsætningsstof til aromaen, og de relevante bestemmelser om tilsætningsstoffet i den pågældende fødevare bør finde anvendelse, herunder mærkningsbestemmelserne i Europa-Parlamentets og Rådets direktiv 2000/13/EF af 20. marts 2000 om indbyrdes tilnærmelse af medlemsstaternes lovgivning om mærkning af og præsentationsmåder for levnedsmidler samt om reklame for sådanne levnedsmidler(7).
(8) I overensstemmelse med direktiv 88/388/EØF bør fødevarevirksomhederne orienteres om indholdet af alle tilsætningsstoffer i aromaer, så de er i stand til at overholde fællesskabslovgivningen. Direktivet kræver endvidere, at mængden af hver enkelt bestanddel, der er omfattet af en kvantitativ begrænsning i en fødevare, angives. En kvantitativ begrænsning angives enten numerisk eller efter "quantum satis"-princippet.
(9) I overensstemmelse med proportionalitetsprincippet er det for at virkeliggøre det grundlæggende mål, nemlig at sikre markedets enhed og et højt forbrugerbeskyttelsesniveau, nødvendigt og hensigtsmæssigt at fastsætte bestemmelser om anvendelse af tilsætningsstoffer i aromaer. I overensstemmelse med traktatens artikel 5, stk. 3, går dette direktiv ikke ud over, hvad der er nødvendigt for at nå disse mål.
(10) Efter anmodning fra en medlemsstat og i overensstemmelse med udtalelsen fra Den Videnskabelige Komité for Levnedsmidler, der blev nedsat ved Kommissionens afgørelse 97/579/EF af 23. juli 1997 om oprettelse af videnskabelige komitéer inden for forbrugersundhed og levnedsmiddelsikkerhed(8), bør hydrogeneret poly-1-decen, der er godkendt på nationalt plan i henhold til direktiv 89/107/EØF, godkendes på fællesskabsplan.
(11) Diphenyl (E 230), orthophenylphenol (E 231) og natriumorthophenylphenol (E 232) er i direktiv 95/2/EF opført som konserveringsstoffer til anvendelse i og på citrusfrugter. De falder imidlertid ind under definitionen af plantebeskyttelsesmidler i Rådets direktiv 91/414/EØF af 15. juli 1991 om markedsføring af plantebeskyttelsesmidler(9). De bør derfor ikke længere høre under anvendelsesområdet for direktiv 95/2/EF. Medlemsstaterne og Kommissionen bør træffe alle nødvendige foranstaltninger til at sikre, at der ikke opstår et retligt tomrum i forhold til disse stoffer. Tilladelsen til markedsføring af disse stoffer som plantebeskyttelsesmidler bør behandles så hurtigt som muligt.
(12) Den 4. april 2003 udtalte Den Videnskabelige Komité for Levnedsmidler, at den midlertidige acceptable daglige indtagelse af E 214 til E 219 p-hydroxybenzosyrealkylestere og deres natriumsalte burde trækkes tilbage, hvis der ikke blev forelagt yderligere data med hensyn til indtagelse og toksicitet.
(13) Direktiv 95/2/EF bør derfor ændres i overensstemmelse hermed.
(14) I Rådets direktiv 67/427/EØF af 27. juni 1967 om anvendelse af visse konserveringsstoffer til overfladebehandling af citrusfrugter samt om kontrolforanstaltninger til påvisning og til bestemmelse af konserveringsstoffer i og på citrusfrugter(10) er der fastsat kontrolforanstaltninger vedrørende konserveringsstoffer i og på citrusfrugter. Da de pågældende konserveringsstoffer i henhold til direktiv 95/2/EF ikke længere er tilladt til anvendelse i citrusfrugter, er det nødvendigt at ophæve direktiv 67/427/EØF.
(15) Den Videnskabelige Komité for Levnedsmidler er i henhold til artikel 6 i direktiv 89/107/EØF blevet hørt om vedtagelse af bestemmelser, som vil kunne indvirke på den offentlige sundhed -
UDSTEDT FØLGENDE DIREKTIV:
Artikel 1
I direktiv 95/2/EF foretages følgende ændringer:
1) Artikel 1, stk. 3, litra v), affattes således:
"v) 'stabilisatorer': stoffer, hvormed man kan opretholde et levnedsmiddels fysisk-kemiske tilstand; til stabilisatorer hører stoffer, hvormed der kan opretholdes en homogen fordeling af to eller flere ikke-blandbare stoffer i et levnedsmiddel, stoffer, som stabiliserer, bevarer eller forstærker et levnedsmiddels farve, og stoffer, som øger levnedsmidlets bindeevne, herunder dannelse af tværbindinger mellem proteiner, der kan binde levnedsmiddelstykker i rekonstituerede levnedsmidler."
2) Artikel 3 ændres således:
a) Stk. 1 affattes således:
"1. Tilsætningsstoffer er tilladt i:
a) andre sammensatte levnedsmidler end dem, der er nævnt i artikel 2, stk. 3, for så vidt tilsætningsstofferne er tilladt i en af ingredienserne
b) et levnedsmiddel, hvortil der er tilsat en aroma, for så vidt tilsætningsstoffet i henhold til dette direktiv er tilladt i aromaen og er blevet overført til levnedsmidlet via aromaen, forudsat at tilsætningsstoffet ikke har nogen teknologisk funktion i det endelige levnedsmiddel, eller
c) levnedsmidler, der udelukkende er bestemt til fremstilling af sammensatte levnedsmidler, for så vidt de sammensatte levnedsmidler opfylder direktivets bestemmelser."
b) Følgende stykke tilføjes:
"3. Indholdet af tilsætningsstoffer i aromaer begrænses til det minimum, som er påkrævet for at garantere disses sikkerhed og kvalitet og for at lette opbevaringen. Desuden må tilstedeværelsen af tilsætningsstoffer i aromaer ikke vildlede forbrugerne eller udgøre en sundhedsrisiko. Hvis tilstedeværelsen af et tilsætningsstof i et levnedsmiddel som følge af anvendelsen af en aroma har en teknologisk funktion i levnedsmidlet, betragtes det som et tilsætningsstof til levnedsmidlet og ikke som et tilsætningsstof til aromaen."
3) Bilagene ændres som anført i bilaget til dette direktiv.
Artikel 2
1. Inden den 1. juli 2004 tager Kommissionen og Den Europæiske Fødevaresikkerhedsautoritet vilkårene for anvendelse af tilsætningsstofferne E 214 til E 219 op til revision.
2. Inden den 27. januar 2006 forelægger Kommissionen en rapport for Europa-Parlamentet og Rådet om, hvor langt man er kommet med revurderingen af tilsætningsstofferne. Revurderingen koncentreres især om E 432 til E 436 (polysorbater), E 251 og E 252 (nitrater) samt E 249 og E 250 (nitritter).
Artikel 3
Direktiv 67/427/EØF ophæves.
Artikel 4
1. Medlemsstaterne sætter de nødvendige love og administrative bestemmelser i kraft for at efterkomme dette direktiv med henblik på at:
- tillade handel med og anvendelse af produkter, der opfylder kravene i dette direktiv, senest den 27. juli 2005, og
- forbyde handel med og anvendelse af produkter, der ikke opfylder kravene i dette direktiv, senest den 27. januar 2006; produkter, som er bragt på markedet eller mærket inden denne dato, og som ikke opfylder direktivets krav, kan dog markedsføres, så længe lager haves.
De underretter straks Kommissionen herom.
2. Disse love og bestemmelser skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.
Artikel 5
Dette direktiv træder i kraft på dagen for offentliggørelsen i Den Europæiske Unions Tidende.
Artikel 6
Dette direktiv er rettet til medlemsstaterne.
Udfærdiget i Bruxelles, den 22. december 2003.

Labels: 0
3
17
15